Abanye Abantwana Abazalwa beHIV Positive Kabathathi amaARV's
Abantwana phose amatshumi ayisithupha ekhulwini babikwa bengekho kuhlelo lwe ART ngenxa yokungakhwabithi kwabazali ukuthi bahlolwe ukuba balalo na, igcikwane lengculaza
BULAWAYO — Uhulumende uthi isilinganiso sabantwana abangaphezu kwengxenye yekhulu, yalabo abamele bathathe imithi yabaphila legcikwane amaARV’s abafinyeleli usizo ngenxa yokungakhwabithi kwabazali ukuthi bahlolwe igcikwane, ngesikhathi ilizwe likhangelele ukuthi wonke umuntu odinga ukwelatshwa, abe kuloluhlelo. Abantwana phose amatshumi ayisithupha ekhulwini – 59.5% abakho kuhlelo lwe ART kuqathaniswa labadala abangaphansi kwamatshumi amathathu ekhulwini – 23.1%. Inhlanganiso ebona ngokulwisana lomkhuhlane wengculaza eZimbabwe i-National AIDS Council, ithi lokhu kubangelwa ngabazali abathikaza ukuyahlolisa abantwana bakhethe ukuhlalela emnyameni ngesimo sabo lalapho sebegula kanye lokuswelakala kwemali ngoba abantwana bethola imithi yama ARV’s ehlukileyo kuleyabadala. Ujaha osakhulayo, uMike Mpofu, uthi kulusizi ukuthi abazali abanengi bayahlala labantwana bengazi isimo sabo ngoba abantwana abenelisi ukuyahlolwa igcikwane ngaphandle kwemvumo yabazali. Ugcizelele ethi imithetho eyalisa izibhedlela ukuhlola abantwana igcikwane ngaphandle kwemvumo yabazali yephula ilungelo labo, bengelawo amandla okuzenzela izinqumo ngempilakahle yabo. UNkosikazi Getrude Matobo osebenza lentandane, uthi izihlobo ezinengi azithandi ukuthi abantwana bayehlolwa igazi okwenza baphile nzima lanxa imithi iyabe ikhona ezibhedlela. Kulesikhathi athi imithi yabantwana yayize isale ingasetshenziswanga inhlanganiso ezinjenge NAC zize zinike amanye amazwe anjenge Botswana le Mozambique lapho okulenani labantwana elithe xaxa elihlolwa igcikwane lengculaza. Ethi kudingeka imikhankaso yokuhlolwa kwabantwana igazi ngoba kungasizi ukwelapha abadala kuphela abantwana bephela. UMnumzana Melusi Mangena, ongumbalisi uthi ukuze igcikwane lengculaza liphele kumele kukhulunyiswane labasakhulayo okuyibo ikusasa yelizwe. Uqhubeke esithi abadala abalabantwana abalegcikwane kumele bakhuthazwe ukuphumela egcekeni ngesimo sabo, bangabandlululwa njalo bonke abantwana bakhule besazi ukuthi kumele bayehlolwa igcikwane bengakayi emacansini kungakhathalekile ukuthi abaya laye emacansini ngumuntu onganani. EleZimbabwe lanxa lilaloluhlupho, selenise ukwehlisa inani labantwana elizalwa lilegcikwane lengculaza phansi kohlelo lokuvikela olwePrevention of Mother to Child Transmission. Loba nje inani labantu abalegcikwane lisiya lisehla elizweni, inengi labantwana lilokhu lisabhekane lokuswela obenzela izinqumo ezivikela amalungelo abo kwezempilakahle ikakhulu lapho bezelwe belegcikwane kubaphambanisele impilo zabo sebesiba ngabantu abadala sokumele benze izinqumo ezinjengokuqala imuli. Inhlanganiso ye World Health Organisation, yona ithi wonke umntwana otholakale elemkhuhlane wofuba kumele ahlolwe ingculaza kuthi wonke umuntu olegcikwane lengculaza abe kuhlelo lweART